# อินดิโก

อินดิโก|  |
|

| IATA | ICAO | รหัสเรียก |
| --- | --- | --- |
| 6E | IGO | IFLY |

 |
| ก่อตั้ง | ค.ศ. 2006 (20 ปี) |
| เริ่มดำเนินงาน |  (2006-08-04) 4 สิงหาคม ค.ศ. 2006 |
| ฐานการบิน | * มุมไบ
* เจนไน
* โกจจิ
* นิวเดลี
* เบงคลูรู
* โกลกาตา
* ไฮเดอราบาด
 |
| สะสมไมล์ | บลูชิป |
| ขนาดฝูงบิน | 434 |
| จุดหมาย | 122 |
| การซื้อขาย | * BSE: 539448
* NSE: INDIGO
 |
| ISIN | INE646L01027 |
| สำนักงานใหญ่ |  คุรุคราม รัฐหรยาณา ประเทศอินเดีย |
| บุคลากรหลัก | * ราหุล ภาเทีย (กรรมการผู้จัดการ)
* ปีเตอร์ เอลเบอร์ส (ซีอีโอ)
 |
| รายได้ |  ₹712.31 ล้านรูปี (ค.ศ. 2024) |
| รายได้จากการดำเนินงาน |  ₹80.49 ล้านรูปี (ค.ศ. 2024) |
| รายได้สุทธิ |  ₹81.72 ล้านรูปี (ค.ศ. 2024) |
| สินทรัพย์ |  ₹822.24 ล้านรูปี (ค.ศ. 2024) |
| ส่วนของผู้ถือหุ้น |  ₹19.96 ล้านรูปี (ค.ศ. 2024) |
| พนักงาน | 37,200 คน (ค.ศ. 2024) |
| เว็บไซต์ | www.goindigo.in |

**บริษัท อินเตอร์โกลบเอวิเอชัน จำกัด** ดำเนินการในชื่อ **อินดิโก** เป็นสายการบินราคาประหยัดสัญชาติอินเดีย ที่มีฐานการบินหลักที่ท่าอากาศยานนานาชาติอินทิรา คานธีในนิวเดลี และมีสำนักงานใหญ่ตั้งอยู่ในคุรุคราม รัฐหรยาณา อินดิโกยังเป็นสายการบินที่ใหญ่ที่สุดในอินเดียในแง่ของจำนวนผู้โดยสารที่บรรทุกและขนาดฝูงบิน โดย ณ เดือนสิงหาคม ค.ศ. 2004 สายการบินครองส่วนแบ่ง 62% ในตลาดการบินภายในประเทศอินเดีย และยังเป็นสายการบินที่มิได้เป็นกลุ่มสายการบินที่มีขนาดใหญ่ที่สุดในเอเชีย และเป็นหนึ่งในสายการบินที่ใหญ่ที่สุดในโลกในแง่ของจำนวนผู้โดยสารที่บรรทุก โดยในปี 2023 อินดิโกได้ขนส่งผู้โดยสารกว่า 100 ล้านคน ณ เดือนสิงหาคม ค.ศ. 2024 อินดิโกให้บริการเที่ยวบิน 2,000 เที่ยวต่อวันสู่จุดหมายปลายทางกว่า 122 จุดหมาย โดยเป็นจุดหมายภายในประเทศ 88 แห่งและระหว่างประเทศ 34 แห่ง ด้วยฝูงบินกว่า 408 ลำ

สายการบินนี้ก่อตั้งโดยราหุล ภาเทียจากอินเตอร์โกลบเอ็นเตอร์ไพรส์ และราเกช กังวาลในรูปแบบบริษัทเอกชน สายการบินได้รับมอบเครื่องบินลำแรกในเดือนกรกฎาคม ค.ศ. 2006 และเริ่มดำเนินการในหนึ่งเดือนต่อมา สายการบินนี้กลายเป็นสายการบินอินเดียที่ใหญ่ที่สุดตามส่วนแบ่งการตลาดผู้โดยสารในปี 2012 บริษัทได้เข้าจดทะเบียนในตลาดหลักทรัพย์ในเดือนพฤศจิกายน ค.ศ.2015 อินดิโกได้รับการจัดอันดับให้เป็นสายการบินที่ตรงต่อเวลาเป็นอันดับที่ 15 ของโลกในปี 2022 โดยโอเอจี

## ประวัติ

อินดิโกก่อตั้งขึ้นในรูปแบบบริษัทเอกชนโดยราหุล ภาเทียจากอินเตอร์โกลบเอ็นเตอร์ไพรส์ และราเกช กังวาล ชาวอินเดียที่อาศัยอยู่ในสหรัฐ อินเตอร์โกลบถือหุ้น 51.12% ในอินดิโก โดยอีก 47.88% ถือโดยบริษัท คาเอลัมอินเวสต์เมนต์ ของกังวาล ซึ่งตั้งอยู่ในรัฐเวอร์จิเนีย อินดิโกสั่งซื้อแอร์บัส เอ320-200 จำนวน 100 ลำในเดือนมิถุนายน ค.ศ. 2005 โดยมีแผนที่จะเริ่มดำเนินการในกลางปี 2006 อินดิโกได้รับมอบเครื่องบินลำแรกเมื่อวันที่ 28 กรกฎาคม ค.ศ. 2006 หลังจากวางคำสั่งซื้อประมาณหนึ่งปี สายการบินเริ่มดำเนินการในวันที่ 4 สิงหาคม ค.ศ. 2006 โดยให้บริการจากนิวเดลีสู่อิมผาลโดยแวะพักที่คุวาหาฏี ภายในสิ้นปี 2006 สายการบินมีเครื่องบินประจำการหกลำ และในปี 2007 สายการบินสั่งซื้อเครื่องบินเพิ่มอีกเก้าลำ ในเดือนธันวาคม ค.ศ. 2011 อินดิโกได้แย่งชิงส่วนแบ่งทางการตลาดจากแอร์อินเดีย กลายเป็นสายการบินที่ใหญ่เป็นอันดับสามของอินเดีย รองจากคิงฟิชเชอร์แอร์ไลน์และเจ็ทแอร์เวย์ โดยมีส่วนแบ่งการตลาดผู้โดยสารอยู่ที่ 17.3%

ในปี 2011 อินดิโกได้สั่งซื้อเครื่องบินแอร์บัส เอ320 จำนวน 180 ลำด้วยมูลค่า 15,000 ล้านเหรียญสหรัฐฯ ในเดือนมกราคม ค.ศ. 2011 หลังจากดำเนินกิจการมาเป็นเวลา 5 ปี สายการบินได้รับอนุญาตให้เปิดบินเที่ยวบินระหว่างประเทศได้ ในเดือนธันวาคม ค.ศ. 2011 ดีจีซีเอแสดงข้อกังวลว่าการขยายตัวอย่างรวดเร็วอาจส่งผลกระทบต่อความปลอดภัยของผู้โดยสาร

ในเดือนกุมภาพันธ์ ค.ศ. 2012 อินดิโกได้รับมอบเครื่องบินลำที่ 50 ในเวลาไม่ถึง 6 ปีหลังจากเริ่มดำเนินการ สำหรับไตรมาสที่สิ้นสุดในเดือนมีนาคม ค.ศ. 2012 อินดิโกเป็นสายการบินที่ทำกำไรได้มากที่สุดในอินเดีย และกลายเป็นสายการบินที่ใหญ่เป็นอันดับสองในอินเดียในแง่ของส่วนแบ่งการตลาดผู้โดยสาร เมื่อวันที่ 17 สิงหาคม ค.ศ. 2012 อินดิโกเป็นสายการบินที่ใหญ่ที่สุดในอินเดียในแง่ของส่วนแบ่งการตลาดที่แซงหน้าเจ็ตแอร์เวย์ไป

ในเดือนมกราคม ค.ศ. 2013 อินดิโกเป็นสายการบินราคาประหยัดที่เติบโตเร็วที่สุดอันดับสองรองจากไลอ้อนแอร์ของอินโดนีเซีย ในเดือนกุมภาพันธ์ ค.ศ. 2013 หลังจากที่สำนักงานการบินพลเรือนอินเดียประกาศว่าจะอนุญาตให้อินดิโกรับมอบเครื่องบินได้เพียง 5 ลำในปีนั้น สายการบินได้มีแผนที่จะเปิดให้บริการเที่ยวบินในภูมิภาคราคาประหยัดโดยตั้งบริษัทลูกขึ้น อินดิโกประกาศว่ามีแผนที่จะขออนุญาตจากกระทรวงเพื่อสั่งซื้อเครื่องบินเพิ่มอีก 4 ลำ ในปี 2013 สายการบินรับมอบเครื่องบินทั้งหมด 9 ลำ ณ เดือนมีนาคม ค.ศ. 2014 อินดิโกเป็นสายการบินราคาประหยัดรายใหญ่เป็นอันดับสองในเอเชียในแง่ของผู้โดยสารที่บรรทุก

ในเดือนสิงหาคม ค.ศ. 2015 อินดิโกได้สั่งซื้อเครื่องบินแอร์บัส เอ320นีโอจำนวน 250 ลำเป็นมูลค่า 27,000 ล้านเหรียญสหรัฐ นับเป็นคำสั่งซื้อครั้งเดียวที่มีมูลค่าสูงที่สุดในประวัติศาสตร์ของแอร์บัส ณ เวลานั้น อินดิโกได้การเสนอขายหุ้นครั้งแรกให้แก่สาธารณชนในมูลค่า ₹3,018 กรอร์ (ตรงกับ ₹30 พันล้าน หรือ 12.8 หมื่นล้านบาท ในปี 2023) เมื่อวันที่ 19 ตุลาคม ค.ศ. 2015 ซึ่งเปิดตัวในวันที่ 27 ตุลาคม

ในเดือนตุลาคม ค.ศ. 2019 อินดิโกได้สั่งซื้อเครื่องบินแอร์บัส เอ320นีโอ จำนวน 300 ลำ คิดเป็นมูลค่า ₹2.3 ลาขกรอร์ (978.4 แสนล้านบาท) ซึ่งแซงหน้าสถิติของตนเองที่เป็นคำสั่งซื้อครั้งเดียวที่มากที่สุดในประวัติศาสตร์ของแอร์บัส ในเดือนธันวาคม ค.ศ. 2019 อินดิโกเป็นสายการบินอินเดียแห่งแรกที่ให้บริการเที่ยวบิน 1,500 เที่ยวบินต่อวัน และยังได้เป็นสายการบินแห่งแรกของอินเดียที่มีจำนวนเครื่องบินในฝูงบินมากกว่า 250 ลำ

ในเดือนมกราคม ค.ศ. 2023 อินดิโกเป็นสายการบินอินเดียแห่งแรกที่มีเครื่องบินประจำการในฝูงบินมากกว่า 300 ลำ ในเดือนกุมภาพันธ์ ค.ศ. 2023 อินดิโกได้เช่าเครื่องบินโบอิง 777-300อีอาร์จากเตอร์กิชแอร์ไลน์มาประจำการในฝูงบิน นับเป็นอากาศยานลำตัวกว้างลำแรกของสายการบิน ในเดือนมิถุนายน ค.ศ. 2023 สายการบินได้สั่งซื้อเครื่องบินแอร์บัส เอ320นีโอจำนวน 500 ลำ นับเป็นคำสั่งซื้อเครื่องบินที่ใหญ่ที่สุดในประวัติศาสตร์การบินพาณิชย์ ณ เดือนพฤศจิกายน ค.ศ. 2023 อินดิโกมีส่วนแบ่งการตลาดเที่ยวบินภายในประเทศที่ 61.8% ในเดือนธันวาคม ค.ศ. 2023 อินดิโกเป็นสายการบินอินเดียแห่งแรกที่ขนส่งผู้โดยสารมากกว่า 100 ล้านคนในหนึ่งปีปฏิทิน

## กิจการองค์กร

ลวดลายอากาศยานของอินดิโกจะมีสีครามและสีฟ้าเป็นหลัก ในภาพบนเครื่องบินแบบแอร์บัส เอ320
แอร์บัส เอ320-214 ของอินดิโกในลวดลายชั่วคราว
อินดิโกมีสำนักงานใหญ่ตั้งอยู่ในคุรุคราม รัฐหรยาณา ประเทศอินเดีย บริษัทสายการบินจดทะเบียนในตลาดหลักทรัพย์ภายใต้ชื่อ NSE: INDIGO

### ผลประกอบการ

| ปี | 2016 | 2017 | 2018 | 2019 | 2020 | 2021 | 2022 | 2023 |
| --- | --- | --- | --- | --- | --- | --- | --- | --- |
| กำไร (ล้านรูปี) | 16,140 | 18,580 | 23,021 | 28,497 | 35,756 | 14,641 | 25,931 | 54,446 |
| รายได้สุทธิ (ล้านรูปี) | 1,986 | 1,659 | 2,242 | 156 | −248 | −5,830 | −6,171 | −317 |
| จำนวนพนักงาน (คน) | 12,362 | 14,604 | 18,060 | 23,531 | 27,812 | 23,711 | 26,164 | 32,407 |
| จำนวนผู้โดยสารบรรทุก (ล้านคน) | 33 | 44 | 52 | 65 | 75 | 29 | 47 | 85 |
| อัตราการบรรทุกผู้โดยสาร (%) | 84.0 | 84.8 | 87.4 | 86.2 | 85.8 | 69.4 | 73.6 | 82.1 |
| ขนาดฝูงบิน (ลำ) | 107 | 131 | 159 | 217 | 262 | 285 | 275 | 304 |
| การปลดปล่อย CO2 (กรัมต่อ ASK) | 74.6 |  |  | 72.0 | 70.0 | 64.7 | 61.1 | 59.5 |

### การดำเนินงาน

อินดิโกถือเป็นหนึ่งในสายการบินราคาประหยัดที่เติบโตเร็วที่สุดในโลก และเป็นสายการบินที่ใหญ่ที่สุดในอินเดีย ความสำเร็จของสายการบินเป็นผลมาจากรูปแบบธุรกิจที่เป็นเอกลักษณ์ซึ่งช่วยลดต้นทุน อินดิโกให้บริการเครื่องบินประเภทเดียว (ตระกูลแอร์บัส เอ320) ที่มีการจัดที่นั่งแบบเดียวกันซึ่งทำให้การฝึกอบรมและการบำรุงรักษาลูกเรือง่ายขึ้น สายการบินทำข้อตกลงจำนวนมากกับแอร์บัส เพื่อลดราคาต่อหน่วยของเครื่องบินที่สั่งซื้อ สายการบินตั้งเป้าที่จะปรับเปลี่ยนเวลาการดำเนินการภาคพื้นดินของเครื่องบินให้รวดเร็วภายใน 20 นาที เพื่อเตรียมเครื่องบินให้พร้อมสำหรับเที่ยวบินถัดไป ทำให้เครื่องบินสามารถบินได้นานถึงประมาณ 12 ชั่วโมงทุกวัน พนักงานแต่ละคนจะรับบทบาทหน้าที่ที่แตกต่างกันในหนึ่งเที่ยวบิน โดยพนักงานเช็กอินอาจทำหน้าที่เป็นคนจัดการสัมภาระด้วย ในเดือนกรกฎาคม ค.ศ. 2023 หน่วยงานกำกับดูแลการบินของอินเดีย สำนักงานการบินพลเรือนได้กำหนดค่าปรับ ₹30 ลาข (1.3 ล้านบาท) แก่อินดิโกเนื่องจากมีความบกพร่องในระบบบางประการเกี่ยวกับเอกสารที่เกี่ยวข้องกับการปฏิบัติงาน การฝึกอบรม และขั้นตอนทางวิศวกรรม

### อัตลักษณ์องค์กร

ตราสัญลักษณ์ของอินดิโกเป็นจุด 20 จุดเรียงกันเป็นรูปเครื่องบิน สายการบินใช้ลวดลายอากาศยานที่มีสีฟ้าสองโทนบนพื้นหลังสีขาว โดยมีส่วนท้องเครื่องบินเป็นสีคราม และมีโลโก้เป็นสีขาว เครื่องแบบของพนักงานต้อนรับบนเครื่องบินเป็นเสื้อคลุมสีครามชิ้นเดียวพร้อมหมวกและเข็มขัดสีน้ำเงินเข้ม สโลแกนของอินดิโก คือ *“ตรงเวลา” (on-time)* แสดงถึงความตรงต่อเวลา

## จุดหมายปลายทาง

จุดหมายปลายทางของอินดิโก ณ เดือนกันยายน ค.ศ. 2024
ณ เดือนกันยายน ค.ศ. 2024 อินดิโกให้บริการเที่ยวบิน 2,000 เที่ยวต่อวันสู่จุดหมายปลายทางกว่า 122 แห่ง โดยเป็นจุดหมายภายในประเทศ 88 แห่งและระหว่างประเทศ 34 แห่ง สายการบินมีฐานการบินหลักที่ท่าอากาศยานนานาชาติอินทิรา คานธีในนิวเดลีโดยมีฐานการบินในเบงคลูรู เจนไน ไฮเดอราบาด โกลกาตามุมไบ และโกจจิ ในเดือนมกราคม ค.ศ. 2011 อินดิโกได้รับใบอนุญาตให้ดำเนินการเที่ยวบินระหว่างประเทศหลังจากดำเนินกิจการมาเป็นเวลาห้าปี อินดิโกให้บริการเที่ยวบินระหว่างประเทศเที่ยวแรกระหว่างนิวเดลีและดูไบเมื่อวันที่ 1 กันยายน ค.ศ. 2011

### ข้อตกลงการบินร่วม

อินดิโกได้มีข้อตกลงการบินร่วมกับสายการบินต่างๆ ดังต่อไปนี้:

* แอร์ฟรานซ์
* อเมริกันแอร์ไลน์
* บริติชแอร์เวย์
* เคแอลเอ็ม
* ควอนตัส
* กาตาร์แอร์เวย์
* เตอร์กิชแอร์ไลน์
* เวอร์จินแอตแลนติก

## ฝูงบิน

ฝูงบินของอินดิโกแอร์บัส เอ320-200แอร์บัส เอ320นีโอแอร์บัส เอ321นีโอเอทีอาร์ 72-600
### ฝูงบินปัจจุบัน

ณ เดือนมกราคม ค.ศ. 2025 อินดิโกมีเครื่องบินประจำการในฝูงบินดังนี้:

ฝูงบินของอินดิโก| เครื่องบิน | ประจำการ | คำสั่งซื้อ | ผู้โดยสาร | หมายเหตุ |
| --- | --- | --- | --- | --- |
| C | Y | รวม |
| แอร์บัส เอ320-200 | 45 | — | — | 180 | 180 | 19 ลำเช่าจากสมาร์ทลิงซ์แอร์ไลน์ สมาร์ทลิงซ์แอร์ไลน์ มอลตา และสมาร์ทลิงซ์แอร์ไลน์ เอสโตเนีย จะถูกปลดประจำการ |
| แอร์บัส เอ320นีโอ | 195 | 254 | — | 180 | 180 | ผู้ให้บริการรายใหญ่ที่สุดของรุ่น |
| — | 186 | 186 |
| แอร์บัส เอ321นีโอ | 128 | 554 | — | 222 | 222 | ผู้ให้บริการรายใหญ่ที่สุดอันดับสองของรุ่น |
| — | 232 | 232 |
| 36 | 12 | 208 | 220 |
| แอร์บัส เอ321เอ็กซ์แอลอาร์ | — | 69 | รอประกาศ | คำสั่งซื้อที่ใหญ่ที่สุดของรุ่น ส่งมอบตั้งแต่ปี ค.ศ. 2025 |
| แอร์บัส เอ350-900 | — | 30 | สั่งซื้อพร้อม 70 ตัวเลือก ส่งมอบตั้งแต่ปี ค.ศ. 2027 |
| เอทีอาร์ 72-600 | 49 | 1 | — | 78 | 78 |  |
| โบอิง 737-800 | 2 | — | — | 189 | 189 | เช่าจากโคเรนดอนแอร์ไลน์ |
| โบอิง 737 แมกซ์ 8 | 10 | — | 8 | 168 | 176 | เช่าจากกาตาร์แอร์เวย์ |
| — | 189 | 189 | เช่าจากโคเรนดอนแอร์ไลน์ |
| โบอิง 777-300อีอาร์ | 2 | — | 7 | 524 | 531 | เช่าจากเตอร์กิชแอร์ไลน์ |
| ฝูงบินของอินดิโกคาร์โก |
| แอร์บัส เอ321-200/พี2เอฟ | 3 | 1 | สินค้า |  |
| รวม | 434 | 945 |  |

อินดิโกมีอายุฝูงบินเฉลี่ย 4.9 ปี

### ฝูงบินในอดีต

อินดิโกเคยให้บริการเครื่องบินดังต่อไปนี้:

ฝูงบินในอดีตของอินดิโก| เครื่องบิน | จำนวน | เริ่มประจำการ | ปลดประจำการ | ทดแทน | หมายเหตุ |
| --- | --- | --- | --- | --- | --- |
| แอร์บัส เอ320-200 | 135 | 2006 | 2024 | แอร์บัส เอ320นีโอ |  |
| แอร์บัส เอ320นีโอ | 5 | 2016 | 2023 | *ไม่มี* |  |

## บริการ

บริการอาหารว่างบนเที่ยวบนอินดิโก ประกอบด้วยบิสกิตในภาชนะที่ระลึกและเครื่องดื่ม
ด้วยอินดิโกเป็นสายการบินราคาประหยัด จึงมีการให้บริการเพียงแค่ที่นั่งชั้นประหยัด เพื่อให้ค่าโดยสารถูก อินดิโกจึงไม่มีบริการอาหารฟรีในเที่ยวบินใดๆ แม้ว่าจะมีาหารบนเครื่องที่ซื้อได้บนเครื่อง แต่ไม่มีอาหารร้อนให้บริการ เนื่องจากเป็นการลดต้นทุน เครื่องบินของอินดิโกจะไม่มีเตาอบให้บริการแต่ ณ เดือนสิงหาคม ค.ศ. 2024 ก็มีการวางจำหน่ายเครื่องดื่มร้อนและอาหารสำเร็จรูปที่ปรุงด้วยน้ำร้อน เช่น บะหมี่กึ่งสำเร็จรูป อุปมา และโพฮา อินดิโกไม่มีบริการความบันเทิงบนเที่ยวบิน แต่มีนิตยสาร *Hello 6E* ให้บริการบนเที่ยวบินแทน อินดิโกมีบริการระดับพรีเมียมซึ่งผู้โดยสารสามารถรับสิทธิประโยชน์เพิ่มเติม เช่น การกำหนดที่นั่งล่วงหน้า การยกเลิกเที่ยวบินหลายครั้ง และการเช็คกอินก่อนในราคาค่าโดยสารที่สูงกว่าในเดือนกันยายน ค.ศ. 2019 สายการบินได้ประกาศจับมือเป็นพันธมิตรกับโซนี่ ลิฟ แอปพลิเคชันวีดิทัศน์ตามคำขอ เพื่อมอบตัวเลือกความบันเทิงให้แก่ผู้โดยสารบนเครื่องบินและที่ท่าอากาศยาน

เมื่อวันที่ 14 พฤศจิกายน ค.ศ. 2024 อินดิโกเริ่มให้บริการที่นั่งชั้นประหยัดพรีเมียมในชื่อ "IndiGo Strech" ซึ่งติดตั้งบนแอร์บัส เอ321นีโอ

## ดูเพิ่ม

* รายชื่อท่าอากาศยานในประเทศอินเดีย
* การบินในประเทศอินเดีย
* การคมนาคมในประเทศอินเดีย

## อ้างอิง

## แหล่งข้อมูลอื่น

* เว็บไซต์ทางการ